پێداگۆگی زانستێکی ئەکادیمییە کە پرسی تایبەت بە وانەوتنەوە، پەروەردەکردن، گەشەکردن و فێرکردن تاووتوێ دەکات. پێداگۆگی وەک زانستێک پەیوەندییەکی بەتینی بە زانستەکانی دیکەی وەک دەروونناسی، فەلسەفە و کۆمەڵناسییەوە هەیە. پێداگوگی وەک هەر زانستێکی دیکە لایەنی تیۆری و لایەنی پراکتیکی هەیە. لە ڕووی تیۆرییەوە پێداگوگی لە پرسگەلی وەک وانەوتنەوە و پەروەردەکردن و پەیوەندییان بە تاک و کۆمەڵگە و کولتورەوە دەکۆڵێتەوە. لە ڕووی پراکتیکیشەوە باس لەوە دەکات کە چۆن لە ڕێگەی دانان و دەرکردنی بەرنامەی کاری جۆراوجۆری تایبەت بە وانەوتنەوە و پەروەردەوە ڕێگە خۆش بکات بۆ پرۆسەی فێربوون، یەکەم لە پێناوی بەدەستهێنانی زانیاریی، توانا، بەها، هەڵوێست، شێوە و نۆرمی جۆراوجۆر ودووهەم لە پێناو گەشەپێکردنی لایەنە جیاجیاکانی کەسایەتی مرۆڤ